U-I-421/06
Natisni
Opravilna št.:
U-I-421/06
Datum odločitve:
14. 2. 2008
ECLI:
ECLI:SI:USRS:2008:U.I.421.06
Akt:
Uredba o skupnih osnovah in kriterijih, na podlagi katerih delavcem v državnih organih in funkcionarjem, ki jih imenuje Vlada Republike Slovenije, pripada nadomestilo za ločeno življenje (Uradni list RS, št. 46/02)
Izrek:
Pobuda za začetek postopka za oceno ustavnosti in zakonitosti Uredbe o skupnih osnovah in kriterijih, na podlagi katerih delavcem v državnih organih in funkcionarjem, ki jih imenuje Vlada Republike Slovenije, pripada nadomestilo za ločeno življenje (Uradni list RS, št. 46/02), se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Marjan Tomaž Jeglič Celje
Datum vloge:
8. 11. 2006
Vrsta odločitve:
sklep
Vrsta rešitve:
zavrženje
Dokument:
US27981
Dokument v PDF obliki:
U-I-421-06.pdf
107 KB
Prenesite datoteko
U-I-421/06-4
14. 2. 2008
SKLEP
Ustavno sodišče je v postopku za preizkus pobude Marjana Tomaža Jegliča, Celje, na seji 14. februarja 2008
sklenilo:
Pobuda za začetek postopka za oceno ustavnosti in zakonitosti Uredbe o skupnih osnovah in kriterijih, na podlagi katerih delavcem v državnih organih in funkcionarjem, ki jih imenuje Vlada Republike Slovenije, pripada nadomestilo za ločeno življenje (Uradni list RS, št. 46/02), se zavrže.
Obrazložitev
1. Pobudnik izpodbija
Uredbo o skupnih osnovah in kriterijih, na podlagi katerih delavcem v državnih organih in funkcionarjem, ki jih imenuje Vlada Republike Slovenije, pripada nadomestilo za ločeno življenje (v nadaljevanju Uredba), kolikor določa, da so do nadomestila za ločeno življenje upravičeni samo tisti delavci, ki imajo družino. Zatrjuje neskladje z 2. členom, z drugim odstavkom 14. člena in s tretjim odstavkom 153. člena Ustave. Izpodbijani predpis naj bi bil tudi v nasprotju z 9. členom Zakona o višini povračil stroškov v zvezi z delom in nekaterih drugih prejemkov (Uradni list RS, št. 87/97 in nasl. – ZPSDP), ki določa, da se nadomestilo za ločeno življenje določi kot nadomestilo stroškov stanovanja v višini 133,25 EUR in kot nadomestilo stroškov prehrane v višini 162,86 EUR.
2. Pobudnik svoj pravni interes utemeljuje z navedbo, da je pri delodajalcu vložil prošnjo za ponovno priznanje pravice do nadomestila za ločeno življenje, o kateri do dneva vložitve pobude še ni bilo odločeno, zaradi česar naj bi se v skladu z 22. členom Zakona o splošnem upravnem postopku (Uradni list RS, št. 80/99 in nasl. – ZUP) štelo, da je bila zavrnjena.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 25. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Predpostavka za vložitev ustavne pritožbe in pobude je v takem primeru tudi izčrpanost pravnih sredstev po vsebini, kar pomeni, da mora pobudnik svoje trditve o domnevni neustavnosti ureditve, na kateri temelji odločitev v njegovem primeru, uveljavljati že v postopku pred pristojnimi sodišči. V obravnavanem primeru izpodbijani predpis ne učinkuje neposredno, saj se pravica do nadomestila za ločeno življenje na podlagi drugega odstavka 1. člena Uredbe prizna z odločbo. To pomeni, da bo pobudnik pravni interes za vložitev pobude izkazal šele hkrati z vložitvijo ustavne pritožbe, če bo v postopku pred sodišči ugotovljeno, da na podlagi razlage izpodbijanega predpisa, za katerega trdi, da je ustavno sporen, ni upravičen do nadomestila za ločeno življenje. Zato je Ustavno sodišče pobudo iz razlogov, navedenih v sklepu št. U-I-251/07 z dne 10. 1. 2008 (Uradni list RS, št. 6/08), zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik